王炎
用前韵答黄一翁二首
緼袍敌狐裘，晚饭可当肉。
讳穷竟未免，岂不爱储蓄。
嗜利颡有泚，恐愧王承福。
财固祸之媒，越乡忌怀玉。
君看座右器，已满即倾覆。
圣贤用功处，清心而寡欲。
于世淡无求，乃能实其腹。
谁令人青衫，失策混流俗。
黄子振鹭姿，笔力扛百斛。
笑人龟手药，欲售先聚族。
知予颇清苦，应物未圆熟。
游宦不能巧，俯首立矮屋。
锻链知精金，祁寒见松竹。
自立不坚定，庸行徒圣读。
谁谓漆园高，俯首欲丐粟。
穷作扣角歌，老厌淄川牧。
古道寝斲丧，时人方逐逐。
有田南山南，可办一盂粥。
请赓归去来，世路早收足。